Առաջին վայրը, որտեղ կանգ առավ նրա գլխավորած պատվիրակությունը, Գետափի գինու գործարանն էր։ Այն "Վեդի Ալկո" ընկերության ձեռնարկություններից մեկն է, որի մասին որոշ մանրամասնություններ հաղորդեց այս ընկերության խորհրդի նախագահ Մանվել Ղազարյանը։ Չորս գյուղերում ընկերությունը գնել է հողատարածքներ եւ ստեղծել խաղողի այգիներ` Գնիշիկ, Աղավնաձոր, Գլաձոր եւ Գետափ։ Գյուղերում մոտ 50 հեկտար տարածքի վրա աճեցնում են Արենի խաղողի տեսակը, որից էլ ստացվում է համանուն գինին։ Գետափի գինու գործարանը տարեկան արտադրում է 300 հազար շիշ ինչպես "Արենի", այնպես էլ "Վերնաշեն", "Եղեգիս", "Գետափ" գինիներ, որոնց մի մասը` մոտ 20-25 տոկոսը, արտահանվում է Ռուսաստան, Ֆրանսիա, Մ. Նահանգներ, մերձբալթյան երկրներ։ Գործարանն աշխատանքով է ապահովում մոտ 300 մարդու, որից 80-ը բուն գործարանում, մնացածըՙ այգիներում։